Rugbykampioenskap: Bokke kan dit nag vir die All Blacks maakDie Springbokke vier hul oorwinning teen Wallis. (Foto: Twitter) Suid-Afrika was al jare lank die begraafplaas van Nieu-Seelandse rugbyafrigters en tensy die All Blacks die Springbokke klop, kan die kop van die huidige afrigter, Ian Foster, ook rol ná vanjaar se Rugbykampioenskap. Die All Blacks speel op 6 Augustus in die Mbombela-stadion teen die Springbokke en meet ŉ week later op Ellispark kragte. Foster, met ŉ wenpersentasie van 66,67%, se vertoningslys is die swakste van al sy Kiwi-voorgangers in die beroepsera. Vergelyk dit met Steve Hansen (87%), Graham Henry (85%), John Mitchell (82%), John Hart (76%) en Wayne Smith (71*) en dit sal nog olie op die vuur wees as die Bokke die All Blacks klop. Foster se spanne was in 24 toetse net 16 keer aan die wenkant, het sewe keer verloor en een keer gelykop gespeel. Vir ŉ All Black-ondersteuner is dit onaanvaarbaar, veral omdat die Kiwi’s vierde op die wêreldranglys is en net verleë na die Bokke se trofeekas staar. Terloops, Mitchell en Smith is ook gepos en Henry het sy pos behou ondanks ongekende druk nadat die All Blacks nie die Wêreldbekertoernooi in 2007 kon wen nie. Dink ook maar terug aan Ivan Vodanovich, wie se All Blacks in 1970 teen die Bokke verloor het. Wat van JJ Stewart wat gepos is ná die toer van 1976 deur Suid-Afrika? Laurie Mains is ook nie in 1996 heraangestel nie nadat die All Blacks in 1995 nie die Wêreldbeker in Suid-Afrika kon wen nie. Foster en sy medekeurders het Vrydag die toergroep van 36 spelers na Suid-Afrika aangewys. Hulle het baie min gewaag en die span word weer deur Sam Cane, wat nie as kaptein indruk maak nie, aangevoer. Die Bokke gaan die All Blacks fisiek probeer aftakel, hulle gaan hul nerwe afduik, hulle gaan die skakelpaar, Aaron Smith en Beauden Barrett, onder druk hou en hulle gaan in die spelers se gesigte boer. Hulle gaan wurgrugby speel, die All Blacks poegaai probeer skrum en rolmaal, min beweegruimte gee en met hoë skoppe peper. Die Bokke sal nie van hul spelpatroon afwyk nie, want hulle weet mos waar die All Blacks kwesbaar is. Kan die All Blacks aanpas? Ja, hulle kan wel een of selfs albei toetse wen, juis omdat hulle onder druk is en daar eintlik nie iets soos ŉ swak All Black-span bestaan nie. Maar maklik gaan dit beslis nie vir Foster en Cane wees nie.